1955 में 28 अक्टूबर के दिन तमिलनाडु के मद्रास (अब चेन्नई) शहर में एक बच्ची का जन्म हुआ। माता-पिता ने उसका नाम इंद्रा रखा। उस समय कोई नहीं जानता था कि एक दिन यह बच्ची दुनिया की सबसे शक्तिशाली महिलाओं की कतार में शुमार होगी और रोशनी की एक बुलंद मीनार की तरह महत्वाकांक्षी लोगों के सपनों में चमकीले रंग भरने का काम करेगी। पेप्सिको की अध्यक्ष और मुख्य कार्यकारी अधिकारी इंद्रा कृष्णमूर्ति नूई की कहानी इस बात का सबूत है कि अगर इंसान अपने सपनों को पूरा करने की ठान ले और उन्हें पूरा करने के लिए सही रास्ता चुने तो मंजिल की तरफ बढ़ते उसके कदमों को कोई रोक नहीं सकता।